เดอะไลอ้อนคิง (ภาพยนตร์ พ.ศ. 2562)

เดอะ ไลอ้อน คิง (อังกฤษ: The Lion King) เป็นภาพยนตร์เพลงรูปแบบคอมพิวเตอร์แอนิเมชันอเมริกัน กำกับโดยจอน แฟฟโรว์ เขียนบทภาพยนตร์โดยเจฟฟ์ นาธานสัน ร่วมอำนวยการผลิตโดยวอล์ตดิสนีย์พิกเชอส์ และแฟร์วิวเอนเตอร์เทนเมนต์ เป็นการนำภาพยนตร์แอนิเมชันชื่อเดียวกันของดิสนีย์ในปี พ.ศ. 2537 มาสร้างใหม่ โดยการสร้างสัจนิยมแบบภาพถ่ายด้วยคอมพิวเตอร์ ให้เสียงโดยดอนัลด์ โกลเวอร์, เซธ โรเกน, ชูวิเท็ล เอจีโอฟอร์, บิลลี อิชเนอร์, จอห์น โอลิเวอร์, คีแกน ไมเคิล-คีย์, บียอนเซ่ โนวส์-คาร์เทอร์ และ เจมส์ เอิร์ล โจนส์ เข้าฉายในสหรัฐอเมริกา วันที่ 19 กรกฎาคม ค.ศ. 2019
== เนื้อเรื่อง ==
ในดินแดนทระนงแห่งแอฟริกา ฝูงสิงโตเป็นผู้ปกครองอาณาจักรสัตว์จากผาทระนง ซิมบ้า ลูกสิงโตชายเกิดใหม่ของราชามูฟาซาและราชินีซาราบี ได้รับการนำเสนอต่อเหล่าสรรพสัตว์ที่มาชุมนุม โดย ราฟิกิ ลิงแมนดริลล์ ผู้เป็นเชมันและที่ปรึกษาของอาณาจักร สการ์ น้องชายของมูฟาซา ผู้ต้องการจะแย่งชิงบัลลังก์ โกรธที่มูฟาซามีเจ้าชายเกิดใหม่ เพราะมันหมายความว่า เขาจะไม่ได้เป็นผู้สืบทอดบัลลังก์คนแรกอีกต่อไป เรื่องนี้ทำให้เกิดการมีปากเสียงระหว่างเขากับ ซาซู นกเงือกพ่อบ้านของมูฟาซาและตัวมูฟาซาเอง
ไม่กี่ปีต่อมา มูฟาซาพาซิมบ้าไปสำรวจดินแดนทระนงและอธิบายให้เขาเข้าใจถึงความรับผิดชอบของการเป็นราชาและ "วงเวียนแห่งชีวิต (Circle of Life)" ซึ่งเชื่อมโยงกับสิ่งมีชีวิตทั้งหมด ในขณะเดียวกัน สการ์วางแผนที่จะกำจัดมูฟาซาและซิมบ้า เพื่อที่เขาจะได้เป็นราชา สการ์หลอกซิมบ้าให้เข้าไปสำรวจในสุสานช้างที่อยู่ห่างไกล โดยมีนาล่า เพื่อนสนิทและคู่หมั้นของเขาติดตามไปด้วย ซิมบ้าและนาลาถูกโจมตีโดยไฮยีนาลายจุดฝูงใหญ่ ซึ่งถูกเนรเทศออกจากแดนทระนง  มูฟาซาเข้ามาขัดขวางและเข้ามาช่วยเหลือลูกสิงโตทั้งสองไว้ได้ทัน และตักเตือนเชนซี จ่าฝูงไฮยีนา ว่าอย่ามาทำร้ายลูกของเขาอีก มูฟาซาโกรธซิมบ้าแต่ก็ให้อภัย คืนนั้น มูฟาซาอธิบายว่าราชาผู้ยิ่งใหญ่ในอดีตเฝ้าดูแลพวกเขาจากท้องฟ้ายามค่ำคืน ซึ่งในวันหนึ่งเขาจะคอยดูแลซิมบ้า ขณะเดียวกัน สการ์แอบไปขอความช่วยเหลือจากฝูงไฮยีนาในการร่วมมือกับเขากำจัดมูฟาซาและซิมบ้า โดยแลกกับการล่าสัตว์อย่างอิสระ
วันต่อมา สการ์ได้วางกับดักเพื่อกำจัดมูฟาซาและซิมบ้าอีกครั้ง โดยหลอกซิมบ้าให้เข้ามาในช่องเขา แล้วให้ไฮยีนาขับไล่ฝูงวิลเดอบีสต์จนแตกตื่นเข้ามาในช่องเขานั้นเพื่อเหยียบย่ำซิมบ้า โดยสการ์บอกข่าวแก่มูฟาซาว่าซิมบ้ากำลังตกอยู่ในอันตราย เพราะรู้ว่าเขาจะต้องรีบไปช่วยลูกชายของเขา มูฟาซาช่วยเหลือซิมบ้าไว้ได้ แต่สุดท้ายเขาก็เกาะอยู่ตรงขอบผาอย่างอันตราย สการ์ปฏิเสธที่จะช่วยมูฟาซา แต่กลับผลักเขาลงไปถึงแก่ความตาย จากนั้น สการ์ก็ปลอบซิมบ้าว่า โศกนาฏกรรมนี้เป็นความผิดของซิมบ้าเองและแนะนำให้เขาออกจากอาณาจักรและไม่กลับมาอีก สการ์สั่งให้ไฮยีนาไล่ตามเพื่อฆ่าซิมบ้า แต่ซิมบ้าหลบหนีไปได้ สการ์แจ้งข่าวกับเหล่าสิงโตว่า มูฟาซาและซิมบ้าเสียชีวิตขณะฝูงสัตว์แตกตื่น สการ์ในฐานะกษัตริย์องค์ใหม่ อนุญาตให้ไฮยีนาฝูงใหญ่ เข้ามาอาศัยอยู่ในดินแดนทระนง
ซิมบ้าหมดสติในทะเลทรายและกำลังจะกลายเป็นอาหารของแร้ง แต่ทีโมนและพุมบ้า เมียร์แคตและหมูป่าหน้าหูด เข้ามาขับไล่แร้งและพาซิมบ้ามาอาศัยอยู่ด้วย ซิมบ้าเติบโตในป่าร่วมกับเหล่าเพื่อนใหม่ ใช้ชีวิตอย่างไร้กังวลภายใต้คติพจน์ "ฮาคูน่า มาทาท่า" (แปลว่า "ไม่ต้องห่วง" ในภาษาสวาฮีลี) วันหนึ่ง ซิมบ้าที่เติบโตเป็นวัยหนุ่ม ช่วยทีโมนและพุมบ้าจากสิงโตเพศเมียผู้หิวโหย ซึ่งแท้จริงแล้วเธอคือนาล่า เธอและซิมบ้าพบกันอีกครั้ง ทั้งสองตกหลุมรักกัน และเธอขอให้เขากลับบ้าน เธอบอกเขาว่าแดนทระนงกลายเป็นพื้นที่รกร้างและแห้งแล้งภายใต้การปกครองของสการ์ ผู้ทำลายวงเวียนแห่งชีวิต ซิมบ้ารู้สึกผิดต่อการเสียชีวิตของพ่อของเขา ทำให้เขาปฏิเสธที่จะกลับไป ต่อมา ซิมบ้าพบกับราฟิกิ โดยบอกว่าวิญญาณของมูฟาซา อาศัยอยู่ในตัวของซิมบ้า วิญญาณมูฟาซาปรากฏตัวบนท้องฟ้ายามค่ำคืน มูฟาซาบอกซิมบ้าว่า เขาต้องกลับไป เพราะเขาคือราชาที่ชอบธรรม เมื่อตระหนักว่าเขาไม่สามารถหนีจากอดีตของเขาได้อีกต่อไป ซิมบ้าจึงตัดสินใจกลับสู่ดินแดนทระนง
ซิมบ้าแอบขึ้นไปบนผาทระนงผ่านฝูงไฮยีนาด้วยความช่วยเหลือจากเพื่อน ๆ ของเขา และเผชิญหน้ากับสการ์ที่กำลังโน้มน้าวให้ซาราบี แม่ของซิมบ้า มาเป็นราชินีของตน สการ์ประณามซิมบ้าว่าเป็นตัวเขาเองที่ทำให้มูฟาซาเสียชีวิต ขณะที่สการ์จนมุมซิมบ้าไปที่ขอบผาทระนง สการ์เปิดเผยว่าเขาเป็นคนฆ่ามูฟาซาเอง ซิมบ้าและซาราบีบังคับให้เขาเปิดเผยความจริงกับสิงโตที่เหลือ ทีโมน, พุมบ้า, ราฟิกิ, ซาซูและเหล่าสิงโตเพศเมีย เข้าต่อสู้กับเหล่าไฮยีนา ขณะที่สการ์พยายามจะหลบหนี ซิมบ้าได้จนจนมุมเขาที่ด้านบนสุดของผาทระนง สการ์ขอความเมตตาและพยายามกล่าวหาว่าไฮยีนาเป็นคนบังคับให้เขาทำ และขู่ว่าจะฆ่าพวกมันให้หมด ซิมบ้าไว้ชีวิตเขา แต่สั่งเขาให้ออกจากแดนทระนงไปตลอดกาล สการ์ปฏิเสธและโจมตีซิมบ้า ขณะที่ต่อสู้ ซิมบ้าได้จังหวะผลักสการ์ลงสู่เบื้องล่าง หลังจากการต่อสู้สั้น ๆ สการ์รอดจากการตกลงมา แต่ถูกฆ่าโดยฝูงไฮยีนา ที่ได้ยินความพยายามที่จะทรยศต่อพวกเขา หลังจากนั้น ในขณะที่ฝนกำลังตก ซิมบ้าก็เข้ารับตำแหน่งราชา และให้นาล่าเป็นราชินีของเขา
ต่อมา หลังดินแดนทระนงกลับคืนสู่สภาวะอาหารและน้ำอุดมสมบูรณ์ตามปกติ ณ หน้าผาทระนง ราฟิกินำเสนอลูกสิงโตเพศเมียเกิดใหม่ของราชาซิมบ้าและราชินีนาล่า ชื่อ เคียรา ต่อเหล่าสรรพสัตว์ทั้งหลายที่มาชุมนุม สานต่อวงเวียนแห่งชีวิต
== ตัวละคร ==
ซิมบ้า: สิงโตน้อย เจ้าชายแห่งดินแดนทระนง ผู้สืบบัลลังก์ต่อจากพ่อในอนาคต แต่ทว่าสการ์ อาผู้ชั่วร้ายได้ทำให้เรื่องราวพลิกผัน จนซิมบ้าต้องเอาชนะอุปสรรคในการผจญภัยต่างๆ เพื่อขึ้นเป็นราชาแห่งดินแดนทระนง พากย์โดย ดอนัลด์ โกลเวอร์
นาล่า: เพื่อนสนิทของซิมบ้า ภายหลังได้พบกันอีกครั้งและได้ตกหลุมรักกัน จึงได้เป็นราชินีแห่งดินแดนทระนง และได้มีลูกกับซิมบ้า พากย์โดย บียอนเซ่ โนวส์-คาเทอร์
มูฟาซา: พ่อของซิมบ้า ราชาผู้แข็งแกร่งแห่งดินแดนทระนง แต่น่าเสียดายที่ถูกสการ์ น้องชายของตนลอบสังหารเพื่อชิงบัลลังก์ ภายหลังวิญญาณมูฟาซาก็ได้มากล่าวให้ซิมบ้า ลูกชายของเขากลับไปทวงบัลลังก์คืนจากสการ์ พากย์โดย เจมส์ เอิร์ล โจนส์
สการ์: สิงโตชั่วร้าย น้องชายของราชามูฟาซา และอาของซิมบ้า ผู้อิจฉาริษยาพี่ชายที่แข็งแกร่งกว่า จึงได้วางแผนกับฝูงไฮยีนาในการโค่นล้มมูฟาซาและขับไล่ซิมบ้าเพื่อยึดครองดินแดนทระนง และพยายามหว่านล้อมให้ซาราบี แม่ของซิมบ้ามาเป็นราชินีของตน พากโดย ชเวเตล ออจิโอเฟอร์
พุมบ้า: หมูป่าหน้าหูดจอมตะกละ เพื่อนซี้ของซิมบ้า ภายหลังได้เป็นองครักษ์ของซิมบ้า พากย์โดย เซท โรเกน
ทีโมน: เมียร์แคตพูดมาก เพื่อนซี้ของซิมบ้า ภายหลังก็ได้เป็นองครักษ์เช่นเดียวกัน พากย์โดย บิลลี อิชเนอร์
ซาซู: นกเงือก องครักษ์และที่ปรึกษาหลวงแห่งดินแดนทระนง ผู้บอกข่าวสารบ้านเมืองให้กับราชาและราชินี พากย์โดย จอห์น โอลิเวอร์
ราฟิกิ: ลิงแมนดริลล์ พี่เลี้ยงของซิมบ้า ที่ปรึกษาของราชา และผู้ที่พาซิมบ้าไปพบวิญญาณและมูฟาซาเพื่อชักนำให้เขากลับสู่ดินแดนทระนงเพื่อทวงบัลลังก์และความเป็นธรรมคืนจากอำนาจของสการ์ พากย์โดย จอห์น กานี
ซาราบี: แม่ของซิมบ้า ภรรยาของมูฟาซา ราชินีแห่งดินแดนทระนง ซึ่งภาพยนตร์เรื่องนี้เธอจะถูกสการ์หว่านล้อมให้เป็นราชินี ซึ่งไม่ได้กล่าวไว้ในภาพยนตร์ต้นฉบับ แอลฟรี วูดาร์ด
เชนซี: หัวหน้าฝูงไฮยีนาลายจุด และที่ปรึกษาคนสนิทของสการ์ ปกครองสุสานช้างต้องห้าม พากย์โดย ฟลอเรนซ์ คาซัมบา
คามาริ: ไฮยีนาลายจุดผู้ช่วยของเชนซี ในภาพยนตร์ต้นฉบับมีชื่อว่า บันไซ พากย์โดย คีแกน ไมเคิล-คีย์
อาซิซี: ไฮยีนาลายจุดผู้ช่วยของเชนซี ในแอนิเมชันดั้งเดิมชื่อว่า เอ็ด พากย์โดย อีริค แอนเดรอ
==อ้างอิง==
==แหล่งข้อมูลอื่น==
ภาพยนตร์ที่ออกฉายในปี พ.ศ. 2562
ภาพยนตร์ภาษาอังกฤษ
ภาพยนตร์อเมริกัน 3 มิติ
ภาพยนตร์ชีวิต
ภาพยนตร์แฟนตาซี
ภาพยนตร์เพลง
ภาพยนตร์ผจญภัยแฟนตาซี
ภาพยนตร์ที่นำกลับมาสร้างใหม่
ภาพยนตร์โดยวอลต์ดิสนีย์พิกเชอส์
ภาพยนตร์เกี่ยวกับสัตว์
ภาพยนตร์ที่มีฉากในทวีปแอฟริกา
ภาพยนตร์ที่ถ่ายทำในลอสแอนเจลิส
ภาพยนตร์ไอแมกซ์
เดอะไลอ้อนคิง (แฟรนไชส์)
ภาพยนตร์ดรามาเพลงอเมริกัน
ภาพยนตร์จินตนิมิตเพลงอเมริกัน
ภาพยนตร์ที่นำมาสร้างใหม่ของดิสนีย์